google/wiki40b huggingface dataset:
Bordtennis under Middelhavslekene 2009

Bordtennis under Middelhavslekene 2009. Bordtennis var en av flere sporter under de sekstende middelhavslekene som ble arrangert i Pescara i Italia i perioden 25. juni til 5. juli 2009. Det var åttende gangen som bordtennis var med på programmet under middelhavslekene. Det ble spilt single- og doubleturneringer for både kvinner og menn.
Telefonsentral

En telefonsentral er et større koblingsskap eller liten bygning der alle telefonabonnenter i et område er tilkoblet. Sentralen gir deg summetonen i røret, og konverterer analoge signaler fra din telefon over kobbernettet til digitale lyssignaler over fiber.
Kobberledninger fra flere koblingsskap i et boligområde patches inn på diverse trennlister, som forbinder ledningene fra gaten med forskjellige linjekort inne i sentralen.
Tjenesten vanlig fasttelefon bruker kalles PSTN som betyr Public Switched Telephony Network, og det er for det meste Telenor som eier disse sentralenhetene, mens andre leverandører «låner» dem til sine kunder. Sentralene har også mulighet for å levere ISDN (Integrated Services Digital Network) tjenester over kobberlinjen. ISDN gir mulighet til å kjøre flere virtuelle telefonlinjer over en enkelt kobberlinje, ettersom signalene blir digitalisert før de går ut av huset ditt.
De aller fleste telefonsentraler har dessuten en DSLAM som tjener xDSL abonnenter over kobbernettet. Dette kan være ADSL, ADSL2+ eller SHDSL/VDSL osv. DSLAMen er igjen forbundet med «omverdenen» via fiberlinjer til bredbåndsleverandøren.
Følgende terminologier brukes på det offentlige telenettet i Norge.
HK = Hovedkobling (Der abonnenten termineres i en telefonsentral.)
Utstyrsnummer = Koblingsplint mot PSTN og ISDN-linjekort i sentral.
Abonnentsiden = Port på DSLAM som går mot kunden på HK.
SL-siden = Sentral-siden → Utstyrsnummer blir koblet igjennom en splitter i DSLAMen DERSOM kunde skal ha både telefon og xDSL på samme trådpar.
Fullaksess-port = Abo-side på DSLAM som IKKE er tilknyttet en SL-side. Brukes mot kunder som kun skal ha en ren xDSL-linje.
Deltaksess-port = Abo-side på DSLAM som ER tilknyttet en SL-side. Brukes mot kunder som ønsker å ha både PSTN/ISDN og xDSL på samme linje.
Sambandsnummer = En tallkombinasjon på åtte-siffer som identifiserer en linje fra sentralen til abonnenten. En linje kan bestå av flere fysiske trådpar. DSL-sambandsnummer som er levert fra Telenors utstyr begynner på 6, men samband levert fra utstyr til andre leverandører begynner på 3.
Dorcasina

Utseende

Middelsstore (ca. 15 millimeter), nokså brede, brungule eller svarte trebukker. Antennene er tynne, varierende i lengde fra halvparten så lange som kroppen til betydelig lengre enn kroppslengden. Pronotum er bredt klokkeformet. Dekkvingene er litt rundede og hvelvede, kraftig punkterte. Beina er middels lange, lårene nokså slanke.

Levevis

Larvene utvikler seg i død ved. Utviklingen tar gjerne minst to år. De voksne billene, som oftest er aktive midt på sommeren, besøker gjerne blomster, særlig skjermplanter og andre planter med hvite, åpne blomster. Dette gjelder dog ikke alle artene. Blomsterbukkene er livlige insekter i motsetning til de fleste andre trebukker som virker ganske trege. Ulikt de fleste andre blomsterbukker er de også aktive on natten og kommer da til lys.

Utbredelse

Artene lever ved Stillehavskysten av Nord-Amerika.
Isarnus

Bakgrunn

Isarnus kom fra en slekt som var hjemmehørende i regionen Languedoc i det sørlige Frankrike, og muligens stammet han fra Fontiès i nærheten av Carcassonne. Hans morbror var Eléazar de Grave, riddere til Peyriac. Hans bror, Sanche Morlane, var prest i Puichéric utenfor Carcassonne.

Prest

Isarnus omtales i de historisk overleverte kilder første gang i 1270, og han er da kannik i Carcassonne. Ved biskop Gautiers bortgang kunne ikke domkapittelet i Carcassonne enes om biskopsembetet skulle gå til Isarnus eller en viss Guillaume, erkedegn i Agde. Den endelige avgjørelsen ble da henvist til paven. Men da han fattet sin beslutning den 25. november 1290, hadde de to kandidatene sagt nei, og i stedet ble Pierre de Mornay ny biskop av Carcassonne. Isarnus ble imidlertid på plass, som archipresbyter i Carcassonne, og han forestod også byggingen av sognekirken i Mouze.

Pavelig legat til Danmark, interdikt over Danmark

Isarnus var kapellan hos pave Bonifatius VIII og ble i august 1295 sendt til Danmark for å forhandle med den danske konge Erik Menved om erkebiskop Jens Grands løslatelse. Erkebiskop Jens Grand hadde i mellomtiden klart å flykte. 
Isarnus fremførte da dennes sak for paven i Roma. I 1298 kom Isarnus igjen til Danmark for å forkynne pavens dom over kong Erik Menved, og da kongen ikke betalte boten, skred han sommeren 1299, under et møte i København mellom de stridende parter, til eksekusjon, i det han - for den idømte sum - tilkjente erkebispen utlegg i det gods Kronen eide i Lund erkestift, med unntak av Halland. 
Da Erik Menved nektet å underkaste seg dommen, måtte Isarnus kunngjøre pavens beslutning om å lyse Danmark i interdikt. 
Etter tilbakekomsten fikk Isaurus den 18. desember 1299 prioratet i Bénévent-l'Abbeye (et augustinerkloster) i bispedømmet Limoges.

Erkebiskop (Riga, så Lund, - så Salerno)

Etter at erkebiskop Johannes av Schwerin av Riga døde i 1300, utnevnte pave Bonifatius VIII Isarnus til hans etterfølger. Den umiddelbare utnevnelsen, som var en forbigåelse av domkapittelets valgrett, var mulig ettersom Johannes av Schwerin døde under et besøk ved kurien i Roma, dit han hadde begitt seg på grunn av de borgerkrigslignende tilstander i Livland. Isarnus ankom Riga først i begynnelsen av 1302. Der skal han ha forsøkt å roe ned og løse den vanskelige situasjonen i Livland, men det er knapt kjent hva han foretok seg, og hans tid der ble kort.
Han var til stede ved det danehoff i Nyborg som fant sted i 1303 da kirkestriden endelig fikk sin avslutning etter at paven hadde satt ned den først idømte bøtesummen til en betydelig mindre. Isarnus byttet da erkebispesete med Jens Grand, etter pavens forordning. Dermed var han blitt erkebiskop av Lund. Samme år reiste han til Roma for å hente palliet. 
Han synes å ha vist stor moderasjon, og stod på god fot med den danske konge.
Han ble - muligens av hensyn til svekket helse - av pave Klemens V forflyttet 12. september 1310 til erkebiskop av Salerno i Italia, men døde i Avignon få dager etter, innen han hadde rukket å tiltre sitt siste bispeembede.
Propagandhi

Tidligere år

Propagandhi ble startet i 1986 av Chris Hannah og Jord Samolesky. De lette etter en bassist og hengte opp en lapp i en lokal platebutikk som sa «Progressive thrash band looking for bass player». Den første bassisten de fant, var Scott Hopper, som spilte i bandet til rundt 1990, da Mike Braumeister tok over. Han flyttet til Vancouver ikke lenge etter, og da ble John K. Samson bandets tredje bassist.
I 1992 spilte Propagandhi en konsert med NOFX, og Fat Mike ble imponert av dem og bestemte for å signere dem til plateselskapet hans Fat Wreck Chords. Året etter, i 1993, spilte de inn og gav ut deres første album How To Clean Everything. De neste tre årene brukte de på å turnere.
I 1996 gav de ut deres andre album, Less Talk, More Rock. Tittelen på albumet var ironisk, siden Propagandhi var kjent for lange politiske taler mellom sangene på konserter. Etter at albumet ble sluppet, forlot John K. Samson bandet og startet The Weakerthans.
Etter at Samson forlot bandet, startet Chris Hannah og Jord Samolesky sitt eget plateselskap, G7 Welcoming Committee i 1997. Plateselskapet ble startet takket være et lån på 50 000 dollar fra Fat Mike.
Todd Kowalski ble med i bandet etter at John forlot, som den nye bassisten. I 1998 gav bandet ut et album med gamle demoer, alternative versjoner av sanger, coverlåter og konsertopptak, kalt Where Quantity Is Job #1.

Senere år

Today's Empires, Tomorrow's Ashes ble gitt ut i 2001, og var det første albumet med Todd Kowalski på bass. Albumet var tydelig inspirert av Todd's aggressive basslinjer og sangskriving.
I 2005 kom deres neste album Potemkin City Limits. Som en spøk latet bandet som Chris Hannah hadde forlatt bandet, og var blitt erstattet av «Glen Lambert». Uten å innrømme spøken, fortalte de i 2006 at «Glem Lambert» var blitt sparket ut av bandet, og at han ble erstattet av Chris Hannah igjen. Samtidig offentliggjorde de at bandet var blitt utvidet til fire personer. David «The Beaver» Guillas begynte som gitarist.
I 2007 gav bandet ut en konsert DVD med navn Live from Occupied Territory, som var et konsertopptak spilt inn i Winnipeg i 2003.
I 2008 turnerte Propagandhi noe, og de spilte nye sanger som i 2009 var med på det nye albumet Supporting Caste, som var det første albumet med David Guillas. Albumet var mye inspirert av heavy metal. I et nytt intervju sa Chris Hannah at et nytt album kunne komme så raskt som i 2011.

Album

1993 – How To Clean Everything
1996 – Less Talk, More Rock
1998 – Where Quantity Is Job #1
2001 – Today's Empires, Tomorrow's Ashes
2005 – Potemkin City Limits
2009 – Supporting Caste

EP-er

1993 – How To Clean a Couple o' Things
1994 – Where Quality Is Job #1

Live

1995 – Yep.
2007 – Live from Occupied Territory DVD
Tornadoutbruddet i Texas i 1997

Meteorologisk hendelsesforløp

Tidlig om morgenen den 27. mai utviklet et stort stormsystem seg over østre deler av Oklahoma og vestre deler av Arkansas. Vindforhold den dagen førte til at supercellen bevegde seg mot sørvest, hvilket er veldig uvanlig. Enda en ting som var uvanlig denne dagen var den ekstreme ustabiliteten i atmosfæren i dette området.

F5-tornadoen i Jarrell

Denne tornadoen var i begynnelsen en svak og tynn tornado som dannet seg i nærheten av Bell-Williamson County, men utviklet seg ganske raskt til en 1,2 kilometer bred tornado cirka klokken 3:45 PM CDT. 
De første ødeleggelsene skjedde tre minutter senere klokken 3:48 PM CDT nordvest i Jarrell idet tornadoen traff Double Creek Estates. Senere bevegde den seg inn i en skog før den forsvant etter å ha ødelagt flere trær. 
Gress og jord i åkrer i nærheten av Jarrell ble revet ut av bakken ned til en dybde av 50 cm. Idet tornadoen krysset veiene utenfor Jarrell, så ble 150 meter med asfalt revet opp. 
Omtrent 40 bygninger ble fullstendig ødelagt av tornadoen og dusinvis av biler ble løftet opp og kastet mer enn en kilometer gjennom luften. Mange forskere, etter å ha sett på skadene fra luften, vurderte Jarrell-tornadoen til å være den mest voldsomme tornadoen de hadde sett, med tanke på skadeomfanget. Mesteparten av hjemmene i tornadoen sin bane var godt konstruert og boltet til fundamentene sine, men til tross for det så ble bare grunnmuren til husene stående igjen. Flere familier ble fullstendig utslettet i tornadoen.
27 mennesker døde i bydelen Double Creek, og i tillegg til det ble 300 storfe drept i stormen. 
Omtrent 10 minutter før den største tornadoen inntraff, så rapporterte øyenvitner om flere tornadoer nord og vest for Jarrell.
USAs okkupasjon av Den dominikanske republikk

USA okkuperte Den dominikanske republikk fra 1916 til 1924.
Årsaken for okkupasjonen var å fjerne landets leder Desiderio Arias og gjenopprette en stabil økonomi og rolige tilstander i landet. Ettersom okkupasjonen fortsatte, bygde USA ut landets infrastruktur, gjenopprettet ro og orden, og lagde for første gang i landets historie veiforbindelser mellom alle regionene. Selv om okkupasjonen gjorde levestandarden på Den dominikanske republikk bedre, reagerte mange av landets innbyggere på at de mistet sin suverenitet til utlendinger som ikke engang snakket spansk. En geriljagruppe fikk støtte fra lokalbefolkningen, og slåss mot amerikanerne helt til 1921, da de ble beseiret. USA trakk seg tilbake i 1924.
Midsund

Geografi

Kommunen består av øyene Otrøy, Midøy, Dryna, Magerøy samt øya Tautra. Øygruppa ligger ved inngangen til Romsdalsfjorden ut mot Atlanterhavet og er omgitt av kommunene Aukra mot nord, Molde i øst, Vestnes i sør, Haram i sørvest og Sandøy i nordvest. Otrøy og Midøy har utpregede fjellmassiv. Oppstadhornet er høyeste topp (737moh).
Det er bygd omfattende veinett, med bru Dryna–Midøy, Midøy–Otrøy og Otrøy-Magerøy. Det er også en ferge med ruter mellom Dryna fergekai – Brattvåg fergekai (mot Sunnmøre) og Solholmen fergekai, Otrøy – Mordalsvågen fergekai, Molde.

Samfunn

1. januar 1965 ble Midsund etablert etter at den gamle kommunen Sør-Aukra ble slått sammen med sørlige del av Midøy og naboøya Dryna, som var en del av Vatne kommune. Tidligere var øyene en del av herredet Aukra, som i 1924 ble delt i Nord-Aukra og Sør-Aukra (nordlige del av Midøy samt Otrøy).
Bosetting er påvist fra steinalderen, 6–8000 år f.Kr., og i nyere tid fra 1400-tallet. 
I perioden 26. februar 1658 til 27. mai 1660 gikk grensen mellom Danmark-Norge og Sverige over Midøy. Grensen gikk mellom gårdene Gangstad og Bjørnarem, og her ble det satt opp et steingjerde (bygd på 1800-tallet). Skillet ble brukt som grense mellom Sør-Aukra og Vatne.
Misundingen snakker romsdalsdialekt og bruker «i» som førsteperson entall. Men det går et gammelt språklig skille ved det tidligere omtalte steingjerde. På sørsiden av skillet snakker storparten av befolkningen fortsatt sunnmøring og bruker «ej» som førsteperson entall.

Næringsliv

Næringslivet i Midsund er preget av fiske, oppdrett, jordbruk og havrelatert mekanisk industri.

Idrett

Midsund har eget idrettslag; Midsund Idrettslag og i kommunen finnes Midsund Stadion, Skeidvoll Kunstgrasbane og en moderne idrettshall med treningsstudio.

Bygdheim kino

Kinoen har tilholdsted i Bygdheim forsamlingshus. Moderne kino med plass til ca. 170 personer.

Midsund musikklubb

MMK er en organisasjon som jobber for levende musikk i Midsund. Har øvingslokale/studio tilgjengelig for medlemmer på Bygdheim forsamlingshus. Arrangør av den årlige Øyapop.

Midsund musikkskule

Midsund kommunale musikkskule holder til på Midsund skule. Det er tilbud om undervisning på de fleste instrumenter. Musikkskulen har ca. 140 elever.

Annet

Kristne organisasjonar driver ulike aktiviteter for barn, ungdom og voksne.
Dessuten er det bygdalag og husstyre knyttet til fem forsamlingshus der det er bygdafester, karneval, ungdomsklubb og diskotek. Her holder også sanitetsforening, husflidslag, redningsforening og husmorlag til.
I tillegg er det dansemusikkgrupper, kor, spelmannslag, slekt- og historielag, bridgeklubb, rotaryklubb, dykkarklubb, crossklubb, jeger- og fiskeforening og skyttarlag. 
Lokalavisa for Midsund heter Midsundingen. Før var Øyavis lokal avisa til Midsund kommune men ingen tok jobben etter at sjefsredaktøren døde.
Herremann

Herremann (dansk: herremand) er et dansk begrep oppstått på 1200-tallet. Ordet betegner en mann som mottok lønn eller privilegier og som tjente en herre. Herren kunne være en konge eller fyrste og herremannen tjente som kriger eller embetsmann. Senere ble de kalt adelsmenn og ordet herremann fikk nærmest betydningen godseier.
Hedmark politidistrikt

Hedmark politidistrikt var en enhet innenfor den norske Politi- og lensmannsetaten og omfattet de 22 kommunene i Hedmark fylke. Politidistriktet var påtalemessig underlagt Hedmark og Oppland statsadvokatembeter. Politidistriktet bestod av 11 driftsenheter fordelt på 7 lokaliseringer. I tillegg til politistasjoner og lensmannskontorer var det Felles operativ enhet (FOE), PST/Utlendingsenheten og Retts- og påtaleenheten, stabsenhet og administrativ enhet.
Politidistriktet var ledet av politimester Tormod Bakke, som ble utnevnt første gang i 2006 og gjenutnevnt for en ny åremålsperiode på seks år i 2012.

Historie

Hedmark politidistrikt ble opprettet som følge av iverksatt politireform 1.januar 2002. Østerdal politimesterembete, Kongsvinger politimesterembete og Hamar politimesterembete ble slått sammen til Hedmark politidistrikt. I 1994 ble lensmannsetaten administrativt overført til politimestrene. Resultatet ble politi- og lensmannsetaten. Ved politiloven av 1995 kom det nye bestemmelser om politi- og lensmannsetatens organisasjon. Etatens fellestjenester ble lagt direkte under politimesteren.  Gjennom politireformen i 2002 ble antall politimesterembeter redusert fra 54 til 27 politidistrikter. De nye politidistriktene beholdt omtrent den samme interne organisasjonsformen som ble innført i 1995.

Arkiv

Arkivet til Hedmark politidistrikt består i dag av arkivene til de tre tidligere politimesterembetene Østerdal, Kongsvinger og Hamar. Arkivmaterialet dekker perioden ca. 1900 - 1985, noe avhengig av hvilket politimesterembete det gjelder og oppbevares i Statsarkivet i Hamar.
Boksing under de britiske imperielekene 1934

Boksing under de britiske imperielekene 1934. Boksing var en av flere sporter i de andre britiske imperielekene som ble arrangert i London i England 4. til 11. august 1934. Det var åtte vektklasser, kun for menn. England ble beste nasjon med seks gullmedaljer foran Sør-Afrika og Australia med en hver.
Bidet

Et eller en bidet (på norsk også skrevet bidé eller kalt setebadekar) er en lav vaskeservant, et lite badekar, et vaskebekken eller en kum som er laget i porselen, utstyrt med vannkran og beregnet til vask av føttene, rumpa og kjønnsorganene.

Bruk

En bidet spruter vann på endetarmsåpningen og vasker dermed bort rester av avføring. Det kan også brukes til å vaske vagina, for eksempel før eller etter sex. I Norge bruker en som oftest toalettpapir isteden, og bideter er ikke like vanlige i Norge som i andre deler av Europa.
Elektroniske bideter eller bidetseter er bideter som er innebygd i toalettsetet. Slike bideter kan spyle rumpa med varmt vann og tørke med luft. Bidetseter er særlig vanlig i Japan der de dukket opp på 1980-tallet.

Etymologi

Ordet bidet kommer fra fransk og betyr opprinnelig «hest» eller «arbeidsbenk». Ordet kan også brukes om en kleppert, det vil si en liten, kraftig bygd ridehest. I dag brukes bidet først om fremst om setebadekar, både som betegnelse på selve sanitærinnretningen og på rommet den er montert i, altså et badeværelse med bidet.
Isabela (Galápagos)

Historie

Ambrose Cowley ga øya det opprinnelig navnet, Albemarle Island, i 1684, etter hertugen av Albemarle. Charles Darwin besøkte øya i 1835, og i 1893 kom der fast bosetning til den sørlige delen av øya. Byen Puerto Villamil ble grunnlagt samme år, og noe senere Santa Tomás. I 1990-årene begynte utviklingen av turistindustrien, med utbygning av blant annet hoteller, barer og restauranter. En småflyplass ble åpnet i 1996.
Sebastian Szymański

Landslaget

Han ble tatt ut i Polens bruttotropp til VM i fotball 2018 i Russland.
Kristine Moody

Redaktør i Memo

Moody ble i mars 2006 tilsatt som redaktør i det nystiftede bladet Memo, men trakk seg som redaktør allerede i september samme år. Memo ble nedlagt av dets eier, Dagbladet, like etter. 
Moody ble blant sine eiere, ansatte og mange lesere oppfattet som kontroversiell etter å ha uttrykt støtte til USAs invasjon av Irak. I et intervju i forbindelse med Irak-krigen uttalte hun bl.a. hun mener det er verre at folk forfølges på grunn av sin samvittighet eller politiske overbevisning, enn at de rammes av en bombe fordi de var på feil sted til feil tid. Det vakte også oppsikt og debatt da hun støttet trykkingen av de omtalte Muhammed-karikaturene samt da hun i sin aller første leder i Memo skrev at «Noen ganger er vestlige verdier best».
Moody ble felt av PFU etter at hun på forsida i første nummer kalte en tilfeldig deltaker fra en demonstrasjon mot publisering av Muhammed-karikaturene for en «sosial bombe» Den forulempede reiste søksmål mot bladet med påstand om erstatning for krenkelse av retten til eget bilde. Saken gikk helt til Høyesterett, hvor bladet Memo ved Moody ble dømt til å betale erstatning. 
Hun ble på nytt truet med søksmål da hun forsvarte en artikkel i bladet som hevdet at Ellen Katrine Lie, vinneren av TV 2s Skaperen, ikke var oppfinneren av produktet hun vant reality-serien med, men bare er importør av et koreansk produkt. Advokat John Christian Elden og PR-byrået JKL Oslo, som jobbet for vinneren av «Skaperen» på TV 2, mente Memos sak om juks var en plantet «drittpakke», noe redaktøren nektet for. Memo ble klaget inn for PFU, men det ble ikke funnet brudd på god presseskikk.
Penguin

Historie og utvikling

På bakgrunn av de gode erfaringene man hadde med Terne hadde Forsvarets forskningsinstitutt (FFI) tatt for seg nok et missilprogram.  Der hvor Terne var til bruk mot ubåter, skulle det nye prosjektet løse utfordringene med å engasjere overflatemål.  På denne tiden, altså slutten av 1950-tallet, planla Sjøforsvaret en småbåtmarine basert på motortorpedobåter (MTBer).  Klassen som var på tegnebrettet, Storm-klassen, var bestykket med en 75 mm tårnkanon, noe som ga beskjeden virkning mot større overflatemål.  Sjøforsvaret anmodet i 1959 FFI ved forskningsleder Hans Chr. Christensen om å ta fram en løsning med et autonomt rakettvåpen, og studien fikk kodenavnet FIX og ble ledet av forsker Nils Grøholdt. Studien var starten på Penguin-prosjektet, som kom i gang i 1961.
KVs ingeniører ble tatt med på utviklingsprosjektet på et tidlig tidspunkt. Praktiske hensyn som å lage produksjonsunderlag og å bygge opp produksjonslinjer kom da tidlig i gang.  Et tett samarbeid eksisterte mellom de to partene og Sjøforsvaret ved kapteinløytnant Nils Bro som Marinens prosjektleder.  To helt nye fagområder for både FFI og KV ble utforsket, nemlig elektrooptikk i forbindelse med IR-søkeren og treghetsnavigasjon.
Penguin endte som et passivt heimende missil med infrarød søker.  Oppbygningen var fra tupp til hale slik: 1) infrarød målsøker; 2) gassdrevet styreservo; 3) høydemåler basert på infrarød laser; 4) navigasjonsmodul; 5) stridshode med brannrør; 6) rakettmotor for fluktfasen (gangmotor); 7) rakettmotor for utskytningsfasen (startmotor).  Vinger foran, såkalte canardfinner, sørget for styringen, og vinger bak stabiliserte i flukten.
Utviklingsprogrammet til det som ble hetende Penguin Mk 1 ble avsluttet i 1972, og 20 båter av Storm-klassen, seks MTBer av Snøgg-klassen og fem fregatter av Oslo-klassen ble bestykket med Penguin, og dessuten ble noen få systemer levert den tyrkiske marinen.  Allerede før Mk 1 var ferdigutviklet ble programmet for Mk 2, nemlig i 1970.  KV fikk her en større rolle i utviklingsarbeidet, og en ny søkermodul ble tatt fram og raketten ellers ble digitalisert.  Missilet fikk nå muligheter til taktisk manøvrering under flukten. Mk 2 ble standardbevæpning på Hauk-klassen fra 1982.  Mk 2 ble solgt både til den svenske og greske marine.
Fra 1979 til ble Penguin Mk 2 kvalifisert for den amerikanske marinen.  Et nytt produkt ble tatt fram på bakgrunn av det vellykkede prosjektet, og navnet ble Mk 2 Mod 7. Denne ble basert på Mk 3, som var under utvikling i samme periode. Prosjektet gikk fra 1984 til 1990, og ga betydelige leveranser til US Navy.  Mk 3 kom på samme tiden, og var tatt fram for å brukes på Luftforsvarets F-16.  Startmotoren ble sløyfet, missilet fikk lengre rekkevidde og muligheten for mer sofistikerte manøvre.
Det vellykkede samarbeidet med FFI hadde gitt opphavet til en ny modell for samarbeid mellom forskningsinstitutt og industri, og Sjøforsvaret og andre fornøyde kunder gjorde at KV gjennom sine arvtagere kunne satse videre på sjømålsmissiler med det mer avanserte NSM.
Platinatanagar

Utbredelse

Den forekommer i Bolivia, Ecuador og Peru.
Maggie Gyllenhaal

Tidlig liv

Gyllenhaal ble født i New York. Hun er datter av regissøren Stephen Gyllenhaal og manusforfatter og produsent Naomi Foner Gyllenhaal, samt søster av skuespilleren Jake Gyllenhaal. Gyllenhaal vokste opp i Los Angeles, og ble uteksaminert fra Columbia University i 1998.

Karrière

Gyllenhaals første filmroller var regissert av hennes far, og innbefattet blant annet Waterland i 1992, A Dangerous Woman i 1993 og Homegrown i 1998. Etter at hun ble uteksaminert fra college hadde hun en rekke biroller, der den kanskje mest bemerkelsesverdige var mot sin bror i Donnie Darko (2001), der hun faktisk spilte søsteren til brorens rollefigur.
Gyllenhaals gjennombruddsrolle var i The Secretary (2002), som førte til at hun mottok anerkjennelse fra flere hold, samt en Golden Globe-nominasjon. Denne filmen ble fulgt av en rekke biroller i filmer som Adaptation og Mona Lisa Smile, sistnevnte mot Julia Roberts.

Personlig liv

Gyllenhaal har vært i et forhold med skuespilleren Peter Sarsgaard siden 2002. De annonserte sin forlovelse i april 2006, og har sammen datteren Romana (født 3. oktober 2006).